A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Éves jelentés a közös technológiai kezdeményezések keretében létrehozott közös vállalkozások által 2009-ben elért eredményekről

1. BEVEZETÉS

A közös technológiai kezdeményezések keretében létrehozott közös vállalkozások által elért eredményekről szóló éves jelentés a szóban forgó vállalkozásokat létrehozó tanácsi rendeletek[1] 11. cikkének (1) bekezdése értelmében készül, amely kimondja:

„A Bizottság éves jelentést terjeszt az Európai Parlament és a Tanács elé a [közös vállalkozás neve] közös vállalkozás által elért eredményekről. Ez a jelentés részletesen beszámol a végrehajtásról, kitér arra, hány pályázatot nyújtottak be, abból hányat választottak ki finanszírozásra, milyen jellegű résztvevők, köztük kkv-k pályáztak, valamint ország szerinti statisztikát is tartalmaz.”

A Tiszta Égbolt esetében a 2008/71/EK tanácsi rendelet[2] 11. cikkének (1) bekezdése előírja továbbá, hogy:

„Adott esetben az éves jelentés tartalmazza az alapszabály 8. cikke (1) bekezdésében említett technológiaértékelő eszköz értékelési eredményeit is.”

E dokumentum az említett közös technológiai kezdeményezések keretében létrehozott közös vállalkozások eredményeiről szóló második jelentés. A jelentést bizottsági szolgálati munkadokumentum egészíti ki, mely tartalmazza a közös technológiai kezdeményezések keretében létrehozott közös vállalkozások 2009-ben kifejtett kutatási tevékenységére vonatkozó alapvető statisztikai információkat.

2. A 2009-BEN ELÉRT EREDMÉNYEK

2.1. ELőKÉSZÍTő INTÉZKEDÉSEK

2009-ben további, a közös technológiai kezdeményezésekhez kapcsolódó közös vállalkozások létrehozását előkészítő munkálatokra került sor, nevezetesen a közös technológiai kezdeményezések keretében létrehozott közös vállalkozások pénzügyi szabályaival, a számviteli rendszer előírásaival, a létszámtervekkel, a személyzeti szabályzat végrehajtásához szükséges intézkedésekkel, a személyzeti kiválasztási eljárásokkal és különösen négy ügyvezető igazgató kinevezésével, a közös vállalkozások támogatási megállapodásainak mintáival, a Bizottság és a közös vállalkozások közötti általános finanszírozási megállapodás mintáival, a pályázati felhívások dokumentációjával, a közös vállalkozások belső ellenőrzési keretrendszerével és a belga hatóságokkal kötött befogadási megállapodással kapcsolatban. A közös technológiai kezdeményezések keretében létrehozott közös vállalkozások a brüsszeli COVE épületben kaptak helyet.

2009 őszén az IMI, a Tiszta Égbolt és az ARTEMIS szert tett a költségvetése végrehajtásához szükséges működési kapacitásra (ún. „függetlenségre”). Ezek a közös technológiai kezdeményezések keretében létrehozott közös vállalkozások napi munkájukat immár a Bizottság közvetlen közreműködése nélkül végzik.

2.2. A KUTATÁS FINANSZÍROZÁSA

2009-ben valamennyi közös vállalkozás pályázati felhívást tett közzé. Az ARTEMIS második pályázati felhívását 2009. március 5-én, az ENIAC pedig 2009. március 19-én tette közzé. A Tiszta Égbolt 2009. június 15-én és 2009. november 25-én partnerkereső felhívást tett közzé. Az FCH 2009. július 2-án tette közzé második pályázati felhívását. Végül az IMI 2009. november 27-én tette közzé második pályázati felhívását. E felhívásokról részletes információk találhatók az ezen éves jelentést kiegészítő bizottsági szolgálati munkadokumentumban.

2.3. A TISZTA ÉGBOLT KÖZÖS VÁLLALKOZÁS ALAPSZABÁLYA 8. CIKKÉNEK (1) BEKEZDÉSÉBEN EMLÍTETT TECHNOLÓGIAÉRTÉKELő ESZKÖZ ÉRTÉKELÉSI EREDMÉNYEI

2009-ben nem születtek a technológiaértékelő eszközre vonatkozó értékelési eredmények, mivel az eszköz különböző elemei még integrálás alatt állnak. Egy 2010-re tervezett, a jövőbeli összehasonlítások alapjául szolgáló, a légi járművek jelenlegi generációjának környezeti hatását vizsgáló kalibrálás révén finomíthatók a Tiszta Égbolt környezetvédelmi célkitűzései.

3. A 2010. ÉVI ÉS A TOVÁBBI TEVÉKENYSÉGEK ÁTTEKINTÉSE

2010-ben a közös technológiai kezdeményezések keretében létrehozott közös vállalkozások továbbra is részt vettek az európai kutatási környezet alakításában és saját területükön az ipari kutatás integrálásában.

A Bizottság 2010-ben függetlenséget adott a két utolsó közös vállalkozásnak, az ENIAC-nak és az FCH-nak is. Ezáltal a kutatási, technológiafejlesztési és demonstrációs tevékenységekre vonatkozó hetedik keretprogram keretében útjára indított, a közös technológiai kezdeményezések keretében létrehozott közös vállalkozások előkészítő időszakában a Bizottság mindennemű közreműködése véget ért.

2010-ben a Bizottság a közös technológiai kezdeményezések keretében létrehozott közös vállalkozásokat létrehozó tanácsi rendeletek 11. cikkének (2) bekezdésének értelmében elindította a szóban forgó közös vállalkozások első időközi értékeléseit. Az időközi értékeléséket független szakértők segítségével a Bizottság végezte el. Az értékelések a minőséggel és a hatékonysággal kapcsolatos kérdésekre, továbbá a kitűzött célok tekintetében elért eredményekre terjedtek ki. Az időközi értékelések következtetéseit a Bizottság észrevételeivel és adott esetben a közös technológiai kezdeményezések keretében létrehozott közös vállalkozások keretszabályozásának módosítására irányuló intézkedésekkel együtt egy későbbi időpontban közlik a Parlamenttel és a Tanáccsal.

4. TOVÁBBI INFORMÁCIÓK

További információk a http://cordis.europa.eu/fp7/jtis/home_en.html honlapon találhatók, mely központi elérési pontot biztosít valamennyi, a közös technológiai kezdeményezések keretében létrehozott közös vállalkozás honlapjához.

[1] Az öt közös technológiai kezdeményezés a következő: Az innovatív gyógyszerek kutatására irányuló kezdeményezés (az új gyógyszerek kifejlesztéséhez szükséges új tudás, eszközök és módszerek támogatása, 2008/73/EK tanácsi rendelet, http://imi.europa.eu ); Tiszta Égbolt (célja az európai repüléstechnikai ipar versenyképességének fokozása, továbbá a zaj- és gázkibocsátás jelentős mérséklése, 2008/71/EK tanácsi rendelet, http://www.cleansky.eu); Üzemanyagcella- és Hidrogéntechnológia (a hidrogénellátási és üzemanyagcella-technológiák fejlesztésének és alkalmazásának felgyorsítása, 2008/521/EK tanácsi rendelet, http://www.fch-ju.eu); ARTEMIS (beágyazott számítógépes rendszerek, 2008/74/EK tanácsi rendelet, http://www.artemis-ju.eu), ENIAC (a következő generációs nanoelektronikai alkatrészekhez szükséges, igen magas fokú miniatürizálásra irányul, 2008/72/EK tanácsi rendelet, www.eniac.eu).

[2] HL L 30., 2008.2.4., 1–20. o. és helyesbítés: HL L 220., 2008.8.15., 35. o.